Ақмарал ҚАНАТ, 

М.Қозыбаев атындағы СҚУ-дың студенті.
Артық төлеуге мәжбүр
Петропавлдағы көпқабатты үйлердің бірінші қабатында кәсібін дөңгелетіп отырған кәсіпкерлер өткен жылдың соңынан бастап жылу ақысы не үшін екі есеге қымбаттағанын түсінбей дал. Олар облыстық кәсіпкерлер палатасына келіп, “Севказэнерго- сбыт” ЖШС жылу ақысын негізсіз қымбаттатқанын айтып шағымданды. Мәселен, кәсіпкер Елена Игнатенконың кеңсесінің ауданы - 84 шаршы метр. Монополистердің есебі бойынша ол 198 шаршы метр үшін ақы төлеуі тиіс.
- Заңгер ретінде айтарым, біз тек тұтынған жылу үшін ғана ақша төлеуіміз керек. Бұл барлық құжатта жазылған. Неге біз қалтамыздан артық ақша шығаруымыз керек. Менің кеңсемде ешқандай өзгеріс болған жоқ. Қосымша жылу батареяларын да қосқан жоқпын. Мен барлық төлем парақтарын сақтап жүремін. Тариф бағасында еш өзгеріс бол- маса, жылу құны неге өсіп жатыр?- дейді Елена Игнатенко.
Кәсіпкерлер “Севказэнерго- сбыт” ЖШС қосымша табыс табу мақсатында төлемдерді арттырып отыр деген пікірде. Ал серіктестік директоры Мағауия Сағандықов монополист компания жаңа өзгерістерге сәйкес, үй астында орналасқан кәсіпкерлік нысан тұтынған жылуға емес, көлеміне баса назар аударатынын айтып ақталды. Бұл жаңашыл- дықтан кәсіпкерлер бейхабар.
- 2019 жылы өзгеріс қабылданды. Ал біз оны нормативтік- құқықтық актіге сай тек өткен жылдың сәуір айынан бастап қолдана бастадық. Біз ешкімге жеке-жеке ешқандай түсінік бермейміз. Бізден келіп сұраса, түсіндіреміз. Дүкендер үйлерге қарағанда жылуды көбірек пайдаланады. Біз министрлік бекіткен “Тарифтерді қалыптастыру қағидаларын бекіту туралы” №90 бұйрыққа және ережеге сай жұмыс істейміз. Бұл еліміздің барлық өңірлеріне қатысты, - дейді “Севказэнергосбыт” ЖШС-ның бас директоры Мағауия Сағандықов.

